กรมการศาสนา จัดกิจกรรมเนื่องในเทศกาลวันวิสาขบูชา ประจำปี 2564 ส่งเสริมพุทธศาสนิกชน ผ่านทางออนไลน์
นายเกรียงศักดิ์ บุญประสิทธิ อธิบดีกรมการศาสนา เปิดเผยว่า เนื่องในเทศกาลวันวิสาขบูชา วันสำคัญสากลของโลกประจำปี 2564 ซึ่งปีนี้ตรงกับวันที่ 26 พฤษภาคม กรมการศาสนา ร่วมกับวัดและองค์กรเครือข่ายพระพุทธศาสนา ส่งเสริมการจัดกิจกรรมให้พุทธศาสนิกชนได้น้อมนำหลักธรรมคำสอนของพระพุทธเจ้าไปประพฤติปฎิบัติ แต่เนื่องจากเกิดสถานการณ์การแพร่ระบาดของโรคโควิด-19 ส่งผลให้การจัดกิจกรรมต้องปฏิบัติตามมาตรการคำแนะนำของกระทรวงสาธารณสุขเพื่อลดการแพร่ระบาดของโรค จึงเน้นเชิญชวนให้พุทธศาสนิกชนได้เรียนรู้ความสำคัญของวันวิสาขบูชาและร่วมกิจกรรมทางพระพุทธศาสนาตามแนววิถีใหม่ ภายใต้มาตรการป้องกันการแพร่ระบาดของโควิด-19 เน้นสร้างการรับรู้และรณรงค์ให้ประชาชนเข้าร่วมคือ กิจกรรม 1 ปฏิบัติ 1 ถวายเป็นพุทธบูชา ที่วัดพระเชตุพนวิมลมังคลาราม หรือวัดโพธิ์ โดยบันทึกเทปพิธีเจริญพระพุทธมนต์และเวียนเทียน เนื่องในวันวิสาขบูชา เพื่อออกอากาศทางสถานีวิทยุโทรทัศน์แห่งประเทศไทยในวันที่ 26 พฤษภาคม  2564 เวลา 20.30 น.– 21.00 น. การจัดแสดงนิทรรศการวันวิสาขบูชา ผ่านสื่อออนไลน์ Web Application “อยู่บ้าน  สร้างบุญ” เพื่อให้ประชาชนได้ร่วมกิจกรรมทางพระพุทธศาสนา โดยได้รับฟังคติธรรม  ข้อคิด หลักธรรมคำสอนจากพระนักเทศน์ที่มีชื่อเสียง ท่องดินแดนพุทธภูมิ ชมประวัติและความสำคัญของสังเวชนียสถานที่เกี่ยวข้องกับวันวิสาขบูชาและร่วมเขียนปณิธานความดีจากการนำหลักธรรมคำสอนมาประพฤติปฏิบัติ ถวายเป็นพุทธบูชา รวมถึงเปิดโอกาสให้พุทธศาสนิกชนได้ร่วมเวียนเทียนออนไลน์ ผ่านทางwww.เวียนเทียนออนไลน์.com